Un gigant chinez deschide o subsidiară în România. Firma se va ocupa de construcţia parcurilor fotovoltaice
Gigantul energetic din China Shanghai Electric şi-a deschis o firmă în România, pentru construirea de parcuri fotovoltaice dezvoltate de Petrom împreună cu Complexul Energetic Oltenia.
Compania Shanghai Electric Romania Company S.R.L. a fost înregistrată la Registrul Comerţului luna trecută. Capitalul social este de 3 milioane de lei. Firma aparţine grupului Shanghai Electric, cu active totale de aproape 50 de miliarde de euro și 75.000 de angajați, relatează Economica.
Valoarea contractului a fost de 374 de milioane de euro
Shanghai Electric Hong Kong International Engineering Company Limited, fondatoarea noii firme înmatriculate în România, este una dintre companiile care a depus ofertă la licitația pentru construirea parcurilor fotovoltaice cu o capacitate totală de circa 450 MW care urmează să fie dezvoltate de Societatea Parc Fotovoltaic Rovinari Est, deținută în proporții egale de OMV Petrom și Complexul Energetic Oltenia. Valoarea estimată a contractului este de 374 de milioane de euro. 70% din investiție este finanțată din Fondul pentru Modernizare al UE.
Subcontractor la acestă licitaţie este o firmă specializată în domeniul infrastructurii energetice din Brașov, Electroconstrucția Elecon.